На основу члана 13. ст. 2. и 3. Закона о локалној самоуправи („Службени гласник РС”, бр. 129/07, 83/14 – др. закон, 101/16 – др. закон и 47/18) , члана 13 и члана 37. став 1 тачка 21) Статута Града Ниша („Службени лист Града Ниша“, број 88/08,143/16 и 18/19),

Скупштина града Ниша, на седници одржаној дана \_\_\_\_\_\_\_\_\_\_\_\_ доноси,

**ОДЛУКУ**

**О УСПОСТАВЉАЊУ САРАДЊЕ ИЗМЕЂУ ГРАДА НИША (РЕПУБЛИКА СРБИЈА) И ГРАДА ШАРМ ЕЛ ШЕИК (АРАПСКА РЕПУБЛИКА ЕГИПАТ)**

**Члан 1.**

Успоставља се сарадња између Града Ниша (Република Србија) и Града Шарм ел Шеика (Арапска Република Египат) у области привреде, туризма, науке, образовања, као и у другим областима од заједничког интереса .

**Члан 2.**

Овлашћује се Градоначелница Града Ниша, Драгана Сотировски, да у име Града Ниша закључи споразум о сарадњи са представником града Шарм ел Шеик.

**Члан 3.**

Средства за реализацију ове одлуке обезбеђују се у буџету Града Ниша.

**Члан 4.**

Ову одлуку доставити Влади Републике Србије на сагласност.

**Члан 5.**

Одлуку објавити у „Службеном листу Града Ниша“, по добијању сагласности Владе Републике Србије.

**Члан 6.**

Ова одлука ступа на снагу осмог дана од дана објављивања у „Службеном листу Града Ниша“.

Број:

Датум:

**СКУПШТИНА ГРАДА НИША**

**ПРЕДСЕДНИК**

**др Бобан Џунић**

**О б р а з л о ж е њ е**

Члан 13. став 2. Закона о локалној самоуправи ("Службени гласник Републике Србије" број 129/07, 83/14 – др.закон и 101/16 – др.закон), прописује да јединице локалне смоуправе могу сарађивати са јединицама локалне самоуправе других држава у оквиру спољње политике РС уз поштовање територијалног јединства и правног поретка РС, а све у складу са Уставом и законом. став 3. истог члана прописује да одлуку о успостављању сарадње односно о закључењу споразума о сарадњи са јединицом локалне самоуправе друге државе, доноси скупштина јединице локалне самоуправе уз сагласност Владе РС.

Закон о потврђивању Споразума о сарадњи између Владе Републике Србије и Владе Арапске Републике Египат о економској, техничкој и научној сарадњи („Службени гласник РС - Међународни уговори", бр. 10/10), правни је основ сарадње две државе у области економије, технологије и науке. Члан 2. Споразума, између осталог, прописује да ће уговорне стране уложити напоре да развију билатералну сарадњу у широкој основи, посебно у следећим областима: туризам, наука и технологија, образовање, сарадња малих и средњих предузећа и сл. Закон о потврђивању Споразума о сарадњи у области туризма између између Владе Републике Србије и Владе Арапске Републике Египат („Службени гласник РС - Међународни уговори", бр. 10/10), правни је основ сарадње у области туризма. Споразум, између осталог, изражава потребу за јачањем и развојем туристичких веза између две државе препознајући важност туризма за економски и друштвени развој обе земље.

Члан 13. Статута Града Ниша ("Службени лист Града Ниша", број 88/08, 143/16 и 18/219), прописује да Град Ниш може сарађивати са јединицама локалне самоуправе других држава, у оквиру спољне политике Републике Србије, уз поштовање територијалног јединства и правног поретка Републике Србије, у складу са Уставом и законом, на основу одлуке Скупштине Града, уз сагласност Владе Републике Србије.

Одлуком о буџету Града Ниша за 2021. годину („Службени лист Града Ниша“, број 114/20 и 85/21) у оквиру раздела 1 – Градоначелник, глава 2.01 Градоначелник, програм 16 – политички систем локалне самоуправе, програмска активност 2101-0002 - функционисање извршних органа, функција 111 – извршни и законодавни органи, позиција 16, економска класификација 422 – трошкови путовања, за реализацију ове одлуке опредељена су средства у износу од 250.000,00 динара, из општих прихода и примања буџета. Средства за реализацију ове одлуке током 2022. и 2023. године, обезбедиће се Одлуком о буџету Града Ниша за 2022. и 2023. годину, у износу од 260.000 (за 2022. годину), односно 270.000 динара (за 2023. годину).

На основу свега напред наведеног, полазећи од најбољег интереса за обе јединице локалне самоуправе, предлаже се Скупштини Града Ниша доношење Одлуке о успостављању сарадње између Града Ниша (Република Србија) и Града Шарм ел Шеик (Арапска Република Египат).

**Вршилац дужности начелника**

**Градске управе за органе Града**

**и грађанска стања**

 **Марина Јанковић**